Polisie slaan toe op onwettige myners, kabeldief‘n Vermeende kabeldief is vasgestrek. (Foto: Verskaf) Die polisie in Limpopo het vandeesweek op onwettige bedrywighede toegeslaan toe hulle altesaam 16 onwettige myners in hegtenis geneem het wat glo op soek na goud was. ŉ Vermeende kabeldief is in ŉ afsonderlike voorval vasgetrek nadat sy makkers op die vlug geslaan het. Brig. Motlafela Mojapelo, polisiewoordvoerder, sê lede van die spesiale taakspan teen onwettige mynbou en die plaaslike polisie in Gravelotte buite Phalaborwa het Vrydagaand op die onwettige myners afgekom. “Die lede het die gebied gepatrolleer vir enige onwettige bedrywighede toe hulle sowat 50 mense aangetref het wat glo vir goud gemyn het,” sê Mojapelo. “Die verdagtes het dadelik in verskillende rigtings gehardloop en hul toerusting agtergelaat. Die polisie het hulle agternagesit en daarin geslaag om 16 verdagtes vas te trek.” Die polisie het beslag gelê op al die myners se toerusting. Die verdagtes, almal tussen die ouderdomme van 22 en 52 jaar, staan nou tereg op aanklagte van onwettige mynbou. Hulle sal na verwagting Maandag in die Gravelotte-landdroshof verskyn. Kort daarna, in ŉ afsonderlike voorval, is ŉ vermeende kabeldief in hegtenis geneem wat glo besig was om koperkabels in ŉ woongebied in Polokwane te steel. “Sowat vyf verdagtes was glo Saterdag om 03:00 besig om kabels by die Ivy Park-woongebied te steel toe polisielede hulle betrap het,” sê hy. “Die polisie kon daarin slaag om een verdagte (34) in hegtenis te neem, terwyl die ander vier sonder hul toerusting op die vlug geslaan het.” Die vermeende kabeldief sal na verwagting Maandag in die Polokwane-landdroshof verskyn. Lt.genl. Thembi Hadebe, provinsiale polisiekommissaris, het die betrokke lede bedank vir hul pogings om die onwettige myners en die vermeende dief in hegtenis te neem. “Die polisie en ander wetstoepassingsowerhede is vasbeslote om alle oortreders van onwettige mynbou en kabeldiefstal te vervolg en te straf vir hul misdrywe.”